Döntési esetjáték (<https://miau.my-x.hu/miau/ex-cel-atlon/menosszefogl.pdf>)

Ön az “Egészséges életért” nevű alapítvány Kuratóriumának tagja. Az alapítványt egyik vidéki nagyvárosunk kórháza mellett szervezték meg. Feladata adományok gyűjtése a régióból, valamint a hatékony, célra orientált és ellenőrizhető felhasználás biztosítása. Ebben az évben elég jelentős összeg, mintegy 16.5 millió Ft gyűlt össze az Alapítvány számláján. A Kuratórium jelenlegi ülésen kell dönteni az összeg felhasználásáról. Mint azt az Alapító Okiratában rögzítették, javaslatokat, - egy pályázati rendszer keretében - a környék polgárai tehetnek. A pályázati felhívás néhány héttel ezelőtt a helyi újságban megjelent. A mai napig a mellékletben felsorolt pályázatok érkeztek be. Amikor megérkezett az ülésre megtudta, hogy a Kuratórium vezetőjének sürgősen külföldre kellett utaznia. Az ülésen ezért nem tud részt venni. A döntés jogát azonban átruházta a csoportra és jelezte, hogy bármilyen döntés is születik azt Ő támogatja. Csak azt kérte, hogy viszonylag áttekinthető és racionális (és az esetleges kritikákat is kiálló) eljárás keretében történjék meg a döntés. Kikötötte azt is, hogy a Kuratóriumnak egyhangú döntését kell hoznia. Szeretné ugyanis elkerülni azt, hogy a döntést később a Kuratórium egyes tagjai a helyi lapokban megtámadják. A Kuratórium jelen levő tagjainak tehát most a vezető távollétében közösen kell a döntést meghoznia. A Kuratórium titkára mindenkinek odaadta az eddig beérkezett javaslatokat. A feladat tehát az, hogy a csoport döntsön a rendelkezésre álló 16.5 millió Ft felhasználásáról. A döntésre mintegy 40 perc áll a rendelkezésre. A 40 perc letelte után a csoportból valakinek be kell mutatnia a csoport döntését. Be kell számolnia arról, hogyan osztották fel a pénzügyi keretet, és arról is hogyan hozták meg a döntést. A prezentációkat követően a csoportnak meg kell vitatnia az egyes alcsoportok módszerét és döntését, melyiket ítélték a leginkább megfelelően, a leginkább racionálisnak és leghatékonyabbnak.

A beérkezett pályázatok:

1. Egy lista, amely tartalmazza 18 személy (12 férfi és 6 nő) nem sürgős csípő protézis beültetését. Minden operáció 800 ezer Ft-ba kerül. A legfiatalabb 52 éves és mindegyik személynek komoly mozgási problémái vannak, amelyen csak az operáció segíthet.
2. Egy 18 éves - születési rendellenességgel a világra jött - lánynak javasolnak operációt, amely ezt az - életveszéllyel ugyan nem járó, de a társadalmi kapcsolatait alapvetően zavaró - testi hibát végérvényesen orvosolná. A műtét ára 2.4 millió Ft.
3. Egy 51 éves nőnek van szüksége szív operációra. Az operáció nélkül az orvosok becslése szerint maximum egy évet élne. Az operáció legalább 7 évvel megnövelné életesélyét. Az operáció költsége: 5.2 millió Ft.
4. Egy 10 éves kislánynak súlyos rákja van. Kezelés nélkül valószínűleg meghalna 5 hónapon belül. Az orvosok szerint 80%-os az esélye, hogy - fájdalmas és hosszadalmas - kezelés esetén legalább hat évet él. A költség: 6.5 millió Ft.
5. A fiatal, pályakezdő orvosok 48 órás ügyeletben dolgoznak és ez idő alatt nem hagyhatják el a korház területét. Jelenlegi elhelyezésük kényelmetlen és nem teszi lehetővé nyugodt pihenésüket. A szolgálati lakás - már régóta húzódó - tatarozása és berendezése mintegy 16 millió Ft volna, de a legszükségesebb átalakítások elvégezhetők 4.3 millió Ft-ért.
6. A kórház vezető főorvosa, aki az ország egyik legnevesebb onkológusa, meghívást kapott az USA-ba egy konferencián való részvételre. Az utazás lehetővé tenné, hogy a kórház felvegye a kapcsolatot az amerikai John Hopkins Intézettel, amely pénzügyi, és egyéb segítséget ígért a magyar kórház fejlesztéséhez. A teljes költsége: 5.6 millió Ft.
7. A kórház onkológiai laboratóriuma egy új berendezést akar venni, amely jelentősen javíthatná a rák korai felismerését és ezzel a műtétek hatékonyságát. A berendezés ára és telepítés költsége összesen 6.1 millió Ft.
8. A régióban a tbc újra felütötte a fejét és egyre súlyosabb gondokat jelent. Ezért vetődött fel korábban egy nagy szűrési program keretébe a lakosság átvilágítása. Ez a program eddig a pénzügyi korlátok miatt húzódott. Most a javaslat egy 7.2 millió Ft-os keretet célzott meg, amely mintegy 130 ezer ember szűrését fedezné.